**Dimineţile crude ne lasă flămânzi**

*Flavius*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ne vom trezi într-o zi singuri

cu surâsul tău lipsă din colţul gurii,

cu bucuria mea stopată la sursă

într-un timp greoi de străbătut cu paşi nesiguri şi mărunţi.

Tu crezi că timpul s-a adaugat prea repede,

încerci să păstrezi împlinirea şi alungi tristeţea

ce se depune subţire pe gânduri

ca nisipul dintr-o furtună pe nori

ce încreţesc faţa cerului.

Dimineţile crude ne lasă flămânzi

de lumina vestitoare, de aripi nevorbitoare,

ce vor frânge imprevizibil iubirea

întoarsă-n pământul crezut nemuritor.